Anja Andersen

Anja Jul Andersen (født 15. februar 1969 i Odense) er en tidligere dansk håndboldspiller og -træner som har spillet 133 kampe for det danske landshold og har scoret 725 mål i perioden 1989-1998. På trænersiden er hun især kendt fra tiden i spidsen for Slagelse Dream Team i begyndelsen af 2000'erne, hvor holdet gik fra en position i landets næstbedste række til at vinde danmarksmesterskabet i flere sæsoner samt Champions League tre år.

Karriere 
Hun er datter af to tidligere landsholdsspillere, Keld og Vivi Andersen, og har derfor spillet håndbold, fra hun var ganske lille. Hun slog igennem med det talentfulde kuld, der vandt U-VM sølv i 1987 med Ulrik Wilbek som træner. Hun var med hele vejen op gennem 1990'erne, da dansk kvindehåndbold gik fra et nulpunkt til den absolutte top. I den periode lærte det danske publikum Anja Andersen at kende som den i det ene øjeblik helt sublime spiller og i det næste som den temperamentsfulde spiller, der kostede adskillige udvisninger samt sammenstød med trænere – især Wilbek.

Hun måtte stoppe sin karriere i utide i 1999, da hun fik konstateret hjertefejl, og herefter kastede hun sig over trænerjobbet. Hun har en meget veldefineret håndboldfilosofi, der handler om at bevare legen i sporten. Hun har ført dette ud i livet i form af Anja's Håndboldskole, som hun igennem nogle år har arrangeret forskellige steder i landet.

Som kendt håndboldspiller (på godt og ondt) fik hun mulighed for at opbygge et elitehold stort set fra bunden, idet man i Slagelse kunne se mulighederne og kunne skaffe sponsorer til det, der i løbet af meget få år førte en klub fra den næstbedste række til sejr i Champions League. Hun har derudover haft overskud til at blive landstræner for Serbien-Montenegro.

Og som det var tilfældet i den aktive karriere, har Anja Andersen af den grund også som træner haft svært ved at styre temperamentet over for både med- og modspillere såvel som kampenes dommere, hvilket har kostet mange udvisninger og røde kort. I forbindelse med en ligakamp i 2006 kostede det længere karantænedomme såvel nationalt som internationalt, domme, som hun har haft svært ved at acceptere. Hun har derfor fremsat planer om at opbygge en privat håndboldliga uden om Dansk Håndbold, og har fået opbakning fra nogle af de største klubber rundt om i verden. Anja Andersen har droppet planen, da DHF blev dømt til at annullere dommen på et års karantæne.

Hun har senest indgået i trænerteamet for U/18-piger i HC Odense.

Klubber 
 Som spiller
 Stjernen IF
 Allested Vejle
 ASH 72
 IF Jarl Arden
 Aalborg KFUM
 Ikast FS
 Viborg HK
 Bækkelaget
 TuS Walle Bremen
 Som træner
 Slagelse FH
 F.C. København Håndbold
 CS Oltchim Râmnicu Vâlcea
 Viborg HK – assistent for herreholdet
 HC Odense – U/18 piger

Resultater

Klubhold 
Som spiller
 1992 Norsk mester (Bækkelaget)
 1994 Tysk mester + pokalvinder + vinder af Europa Cup for pokalvindere (TuS Walle Bremen)
 1995 Tysk mester + pokalvinder (TuS Walle Bremen)
 1996 Tysk mester (TuS Walle Bremen)
 1997 Pokalvinder (Bækkelaget)
 1998 Vinder af Europa Cup for pokalvindere (Bækkelaget)
 1999 Norsk mester + pokalvinder + vinder af Europa Cup for pokalvindere (Bækkelaget)

Som træner
 2003 Dansk mester + pokalvinder + EHF Cup vinder (Slagelse FH)
 2004 Vinder af Champions League (Slagelse FH)
 2005 Dansk mester + vinder af Champions League (Slagelse DT)
 2007 Dansk mester + vinder af Champions League (Slagelse DT)

Landsholdet 
 Som spiller
 1987 U-VM sølv
 1993 VM sølv
 1994 EM guld
 1995 VM bronze
 1996 EM guld + OL guld
 1997 VM guld

Anerkendelser 
 1994: Valgt til verdens næstbedste håndboldspiller
 1997: Kåret som verdens bedste håndboldspiller
 2007: Optaget i den danske Hall of Fame
 2009: Mathildeprisen for at have udfordret konventionen om, at trænere af elitesportsfolk altid er mænd.

Litteratur 
 Christian Braad Thomsen: Anja – legebarn og furie (1996)
 Anja Andersen: Mit håb om frihed (1997)
 Anja Andersen: Drømmen er mit mål (1998)
 Henrik Madsen: Anja (2004)
 Dan Philipsen: En dronning kom til byen (2009)

Noter

Eksterne henvisninger 

 

Team Danmarks sportskanon
Håndboldspillere fra Danmark
Håndboldtrænere fra Danmark
Personer fra Odense
Håndboldspillere fra Ikast-Brande Elite Håndbold
Håndboldspillere fra Viborg HK
Håndboldspillere fra Bækkelagets Sportsklub
Olympiske mestre fra Danmark
Medaljevindere fra Danmark ved sommer-OL 1996
Olympiske håndboldspillere fra Danmark
Medlemmer af dansk idræts Hall of Fame